Aspoň trochu slnka a príjemnej atmosféry vniesla do upršaného dňa vernisáž výstavy fotografií ľudí s telesným postihnutím, ktorá sa konala v stredu 6. októbra v Dome kultúry v Čadci.
Záštitu nad výstavou prevzal primátor mesta Čadca Milan Gura. "Žijeme zvláštnu dobu. Rok a pol sme zavretí vo svojich domoch so svojimi blízkymi a každé takéto spoločenské stretnutie nám pohladí dušu. Som veľmi rád, že môžeme u nás privítať takúto výstavu umelcov, ktorí aj napriek hendikepu dokážu preniesť krásu do fotografií," uviedol na začiatku vernisáže Milan Gura.
Účastníkom vernisáže sa prihovorila aj predsedníčka Slovenského zväzu telesne postihnutých, Monika Vrábľová. Vyjadrila nesmiernu radosť, že sa táto výstava môže konať. Každý rok sa konajú dve kolá. Prvé kolo bolo na východe Slovenska - v Trebišove, druhé kolo sa koná v Čadci. "Prvý rok sme určili hlavnú tému – Bariéry, ale potom sme dostávali také krásne fotografie, že sme určili tému Tak to vidíme my, aby nám členovia mohli posielať čokoľvek, čo ich zaujme. Niekde vystihnú také detaily, že som skutočne prekvapená a očarená," hovorí riaditeľka SZTP Oľga Bohuslavová.
Jednou z autoriek vystavovaných fotografií je aj Mária Antalová. Fotografovanie sa stalo jej koníčkom, pretože túžila zachytiť momenty jej života, ktoré si chcela zapamätať a po čase sa k nim vrátiť. "Telesne postihnutí inak pozerajú na svet, viac vnímajú bariéry. Vedia oceniť aj maličkosti. Už keď sa dostanú z domu napríklad do prírody alebo medzi ľudí viac si užívajú pekné veci na svete," hovorí Mária Antalová.
Výstavu si môžete pozrieť v priestoroch kultúrneho domu do 30. októbra.